מה קורה בדלתיים סגורות ובשיחות הטלפון של שרי הממשלה: מה שלא לימדו אתכם בשיעורי אזרחות
22 בדצמבר 2015, שלישי בערב. בלשכות שרי ממשלת נתניהו מתקבלת שיחת טלפון. על הקו – נציג מזכירות הממשלה. עוזרי השרים מתבקשים להציץ בדחיפות בתיבת הדוא"ל ולאשר את החלטה 871. כמו שאר החלטות הממשלה שהועלו לאישור טלפוני – גם זו אושרה ללא דיון. ההחלטה – שאנו חושפים כאן לראשונה – מגדילה משמעותית את תקציב שעות לימוד במוסדות חינוך חרדיים (לרבות כאלו הפטורים מפיקוח משרד החינוך). תקציב 2015 תוגבר בדיעבד ב-9 מיליון שקל. 2016 ב-28 מיליון שקל. רק חודש וחצי לפני כן הוחלט בישיבת הממשלה על סכומים אחרים לגמרי. אולם בסקר טלפוני קצרצר התקציבים כמעט הוכפלו. שיתוף הציבור? דיון ענייני? נתונים, מסמכים, משהו? ממשלת נתניהו בחרה להעביר מיליונים בחשכה לחרדים, במסלול שנועד לאשר בכלל הפגזת כורים גרעיניים. 